মালালা ইউসুফজাই
মালালা ইউসুফজাই ১৯৯৭ খ্রিস্টাব্দের ১২ই জুলাই উত্তর-পশ্চিম পাকিস্তানের খাইবার পাখতুনখোয়া প্রদেশের সোয়াত জেলায় পাশতুন জনজাতির অন্তর্ভুক্ত এক সুন্নি মুসলিম পরিবারে জন্মগ্রহণ করেন। দক্ষিণ আফগানিস্তানের বিখ্যাত মহিলা পাশতু কবি ও যোদ্ধা মালালাই-এ-ম্যায়ওয়ান্দের নামানুসারে তাঁর নামকরণ করা হয় মালালা, যার আক্ষরিক অর্থ "দুঃখে অভিভূত"। ইউসুফজাই পাকিস্তানের সোয়াত উপত্যকার অধিবাসী পাশতুন জাতিগোষ্ঠী বিশেষ। মিঙ্গোরা নামক স্থানে মালালা তাঁর পিতা জিয়াউদ্দিন, মাতা তোর পেকাই ও দুই কনিষ্ঠ ভ্রাতার সঙ্গে বসবাস করতেন।
শেখ হামজা ইউসুফ
শেখ হামজা ইউসুফ (জন্ম ১৯৬০) পশ্চিমা বিখ্যাত ইসলামী চিন্তাবিদ ও গবেষক। তিনি ১৯৬০ সালে যুক্তরাষ্ট্রের ওয়াশিংটন শহরের ওয়ালা ওয়ালা নামক স্থানে একটি গ্রিক অর্থোডক্স খ্রীষ্টান পরিবারে জন্মগ্রহণ করেন। ইসলাম ধর্ম গ্রহণ করার আগে তাঁর নাম ছিল মার্ক হ্যানসন। তাঁর পিতা-মাতা দু’জনই ছিলেন শিক্ষাবিদ এবং তাদের সান্নিধ্যে তিনি ক্যালিফোর্নিয়ার সান্তা বারবারায় প্রতিপালিত হন। ১৯৭৭ সালে একটি গাড়ি দুর্ঘটনায় তিনি মৃত্যুমুখে পতিত হন এবং এ ঘটনাটি তাকে মৃত্যু-পরবর্তী জীবন বিষয়ে আগ্রহী করে তোলে। এ সময় তিনি বিভিন্ন ধর্মগ্রন্থ পড়া শুরু করেন এবং পবিত্র কোরান পাঠ করার পর তিনি ইসলাম ধর্ম সম্পর্কে আগ্রহী হয়ে ওঠেন। ১৯৭৭ সালে মাত্র ১৭ বছর বয়সে তিনি ইসলাম ধর্ম গ্রহণ করেন। ইসলাম গ্রহণ করে এ ধর্মকে আরো জানার ইচ্ছায় তিনি দীর্ঘ এক দশক মধ্যপ্রাচ্য ও উত্তর আফ্রিকার বিভিন্ন দেশে ভ্রমণ করেন এবং প্রখ্যাত ইসলামী আলেম ও চিন্তাবিদদের কাছে জ্ঞানলাভ করেন।